U-I-416/06
Natisni
Opravilna št.:
U-I-416/06
Datum odločitve:
8. 11. 2007
ECLI:
ECLI:SI:USRS:2007:U.I.416.06
Akt:
Odlok o občinskih cestah v Mestni občini Kranj (Uradni list RS, št. 20/2000, 20/06 in 70/07)
Izrek:
Pobuda za začetek postopka za oceno ustavnosti in zakonitosti Odloka o občinskih cestah v Mestni občini Kranj (Uradni list RS, št. 20/2000, 20/06 in 70/07) se zavrne.
Evidenčni stavek:
Če je pobuda za začetek postopka za oceno ustavnosti in zakonitosti predpisa očitno neutemeljena, jo Ustavno sodišče zavrne.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
Pravna podlaga:
Člen 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Peter Pečar, Kranj
Datum vloge:
30. 10. 2006
Vrsta odločitve:
sklep
Vrsta rešitve:
zavrnitev
Dokument:
US27837
Dokument v PDF obliki:
U-I-416-06.pdf
107 KB
Prenesite datoteko
U-I-416/06-20
8. 11. 2007
SKLEP
Ustavno sodišče je v postopku za preizkus pobude Petra Pečarja, Kranj, na seji 8. novembra 2007
sklenilo:
Pobuda za začetek postopka za oceno ustavnosti in zakonitosti Odloka o občinskih cestah v Mestni občini Kranj (Uradni list RS, št. 20/2000, 20/06 in 70/07) se zavrne.
Obrazložitev
1. Pobudnik izpodbija 2., 3. in 6. člen Odloka o občinskih cestah v Mestni občini Kranj (Uradni list RS, št. 20/2000, 20/06 in 70/07 – v nadaljevanju Odlok), ker naj bi bil v nasprotju s Konvencijo o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – v nadaljevanju EKČP), z 2., s 14., 33., z 69., s 153. in s 155. členom Ustave, z Zakonom o varstvu okolja (Uradni list RS, št. 41/04 in nasl. – v nadaljevanju ZVO-1) in z "Uredbo o ločitvi naselja od komunalne cone". Navaja, da jim že 35 oziroma 60 let kradejo parcele in poti. Zahteva postavitev mejnikov v stanje iz leta 1969. Navaja, da župan ne izvede dekategorizacije poti na parc. št. 22/5, 22/3 in 1104/1, k. o. Primskovo. Hkrati navaja, da je Mestna občina Kranj izdala odločbo o dekategorizaciji in vrnitvi poti na parc. št. 22/5, k. o. Primskovo, v njihovo last. Prometni znaki naj ne bi bili postavljeni v skladu z zahtevami stanovalcev in v skladu z izpodbijanim Odlokom. Opozarja tudi, da živijo stanovalci Šuceve ulice v nemogočih življenjskih pogojih, predvsem stopnja hrupa naj bi bila previsoka.
2. Pobudo je v imenu "Iniciativnega odbora Šuceve ulice" vložil Peter Pečar. Pooblastila za zastopanje od drugih članov "Iniciativnega odbora Šuceve ulice" ni priložil, zato je Ustavno sodišče kot pobudnika štelo le Petra Pečarja.
3. Izpodbijani Odlok v 2. členu določa, da so občinske ceste javno dobro v lasti občine ter da na njih ni mogoče pridobiti lastninske pravice s priposestvovanjem in drugih stvarnih pravic, razen v primerih, določenih z zakonom. V 3. členu Odloka je določeno, da se občinske ceste in druge javne prometne površine na območju Mestne občine Kranj gradijo in vzdržujejo na način in pod pogoji, ki jih določajo predpisi, ki urejajo javne ceste, predpisi, ki urejajo varstvo okolja, urejanje prostora in graditev objektov, predpisi, ki urejajo varnost cestnega prometa, in Odlok. Člen 6 Odloka določa, da so občinske ceste na območju Mestne občine Kranj vse občinske ceste, ki niso kategorizirane kot državne ceste.
4. Pobudnik ne izkaže, zakaj naj bi bile izpodbijane določbe Odloka v neskladju z EKČP, z 2., s 14., 33., z 69., s 153. in s 155. členom Ustave in z ZVO-1. Odlok ne ureja varstva naravnega in življenjskega okolja pred hrupom oziroma ukrepov za zmanjšanje obremenjenosti okolja s hrupom. Tudi z nasprotovanjem prometni signalizaciji in prometni opremi na cesti pobude ni mogoče utemeljiti. Izpodbijane določbe tudi ne določajo kategorizacije javne ceste, zato pobudnik zatrjevane neustavnosti in nezakonitosti ne more utemeljiti niti z nasprotovanjem kategorizaciji javne ceste, ki naj bi potekala po parc. št. 22/3, 22/5 in 1104/, k. o. Primskovo. V 8. členu namreč Odlok določa, da občinske ceste določi in kategorizira Svet mestne občine Kranj na predlog župana. Določijo in kategorizirajo se torej s posebnim aktom in ne z izpodbijanim Odlokom. Glede na navedeno je Ustavno sodišče pobudo zavrnilo kot očitno neutemeljeno.
5. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 64/07 – ur. p. b. – ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik dr. Janez Čebulj ter sodnice in sodniki dr. Zvonko Fišer, dr. Franc Grad, mag. Marija Krisper Kramberger, Milojka Modrijan, mag. Miroslav Mozetič, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednik
dr. Janez Čebulj